លោក​ហ៊ុន​ សែន​ទៅ​ទស្សនកិច្ច​ផ្លូវ​រដ្ឋ​នៅ​វៀតណាម
លោក​ហ៊ុន សែន ​​នាយក​រដ្ឋមន្ត្រីតែងតាំង​ដោយគណបក្ស​ប្រជាជន​កម្ពុជា​ ទៅ​វៀតណាម​ហើយ​ចុះ​កិច្ច​ព្រមព្រៀង​ចំនួន​ប្រាំបួន​ជាមួយ​វៀតណាម​​ក្នុង​ដំណើរ​ទស្សនកិច្ច​ជា​ផ្លូវការ​របស់​លោក​ចំនួន​បីថ្ងៃ។
ភ្នំពេញ — ដើម្បីពង្រឹងកិច្ចសហប្រតិបត្តិការទ្វេភាគី ប្រទេសកម្ពុជានិងវៀតណាមនឹងចុះកិច្ចព្រមព្រៀងចំនួនប្រាំបួនជាមួយគ្នាក្នុងដំណើរទស្សនកិច្ចជាផ្លូវការរបស់លោកនាយករដ្ឋមន្ត្រីហ៊ុន សែន ចំនួនបីថ្ងៃ។ ទស្សនកិច្ចនេះចាប់ផ្តើមនៅថ្ងៃព្រហស្បតិ៍ទី២៦ខែធ្នូនេះហើយនឹងបញ្ចប់នៅថ្ងៃទី២៨ខែធ្នូ។ លោកស្រ៊ី ថាមរង្គ រដ្ឋមន្ត្រីប្រតិភូអមនាយករដ្ឋមន្ត្រីបានប្រាប់អ្នកយកព័ត៌មាននៅឯព្រលានយន្តហោះអន្តរជាតិទីក្រុងភ្នំពេញថាកិច្ចព្រមព្រៀងទាំងនោះផ្តោតលើវិស័យព័ត៌មាន សន្តិសុខ ពាណិជ្ជកម្មនិងហេដ្ឋារចនាសម្ព័ន្ធ។ «គឺមានកិច្ចព្រមព្រៀងស្តីពីការផ្លាស់ប្តូរទំនិញ ទី២កិច្ចសម្របសម្រួលពាណិជ្ជកម្មទ្វេភាគី ទី៣គឺសន្ធិសញ្ញាបត្យាប័នផ្លាស់ប្តូរអ្នកទោស ទី៤សហប្រតិបត្តិការស្តីពីព័ត៌មានឆ្នាំ២០១៤-២០១៥ ទី៥គឺកិច្ចព្រមព្រៀងឥណទានសម្រាប់សាងសង់ស្ពានជ្រៃធំ ផែនការសកម្មភាពលើវិស័យអប់រំ ទី៧ផែនការសហប្រតិបត្តិការរវាងក្រសួងមហាផ្ទៃកម្ពុជានិងវៀតណាម ទី៨ផែនការសហប្រតិបត្តិការរវាងបណ្ណសារដ្ឋានជាតិនៃសាកលវិទ្យាល័យកិច្ចការផ្ទៃក្នុងទីក្រុងហាណូយជាមួយទីស្តីការគណៈរដ្ឋមន្ត្រីនិងទី៩គឺកិច្ចព្រមព្រៀងទិញជីកសិកម្ម»។ ក្នុងដំណើរទស្សនកិច្ចនេះលោកនាយករដ្ឋមន្ត្រីហ៊ុន សែន នឹងជួបសន្ទនាជាមួយសមភាគីរបស់លោកគឺលោកនាយករដ្ឋមន្ត្រីវៀតណាម ង្វៀន តាន់ហ្ស៊ុង(Ngyen Tan Dung) ជួបជាមួយ ប្រធាន រដ្ឋសភាលោក ង្វៀន ស៊ីនហុង ជួបជាមួយប្រធានរដ្ឋលោកត្រឿង តាន់សាង និងលោកអគ្គលេខាធិការបក្សកុម្មុយនិស្តវៀតណាម។ លោកហ៊ុន សែន នឹងត្រូវជួបជាមួយសមាគមវិនិយោគិនវៀតណាមនៅកម្ពុជានិងជួបជាមួយសមាគមមិត្តភាពវៀតណាមកម្ពុជាផងដែរ។ ដំណើរទស្សនកិច្ចនេះធ្វើឡើងពីរសប្តាហ៍ប៉ុណ្ណោះមុននឹងប្រទេសកម្ពុជារំលឹកខួបទី៣៥ឆ្នាំនៃការផ្តួលរំលំរបបខ្មែរក្រហមនៅថ្ងៃ៧មករា ក្រោមជំនួយពីកងទ័ពវៀតណាមដែលក្រោយមកប្រទេសវៀតណាមទទួលរងការចោទប្រកាន់ថាបានជួយកម្ពុជាដោយមិនសុទ្ធចិត្តនិងបានលុកលុយប្រទេសកម្ពុជា។ លោកស្រ៊ី ថាមរុង្គ អះអាងថាលោកនាយករដ្ឋមន្ត្រីខ្មែរគ្រោងនឹងជួបអតីតកងទ័ពវៀតណាមដែលបានចូលរួមប្រតិបត្តិការសឹកនៅកម្ពុជាផងដែរ។ «សម្តេចក៏មានកម្មវិធីជួបជាមួយអតីតយុទ្ធជនស្ម័គ្រចិត្តវៀតណាមដែលបានចូលមករំដោះយើងពីព្រោះថានៅមិនដល់កន្លះខែទៀតទេដល់ថ្ងៃ៧មករាដែលជាថ្ងៃយើងបានរស់រានមានជីវិតឡើងវិញហើយបើកុំតែបានការជួយឧបត្ថម្ភតាមការស្នើសុំរបស់រណសិរ្សយើងក៏យើងរស់មិនបានមកដល់ថ្ងៃនេះដែរ»។ អមដំណើរក្នុងគណប្រតិភូនេះមានរដ្ឋមន្ត្រីការបរទេស រដ្ឋមន្ត្រីក្រសួងព័ត៌មាន រដ្ឋមន្ត្រីក្រសួងយុត្តិធម៌ រដ្ឋមន្ត្រីក្រសួងអប់រំ រដ្ឋមន្ត្រីក្រសួងសេដ្ឋកិច្ចនិងហិរញ្ញវត្ថុនិង ទេសរដ្ឋមន្ត្រីមួយចំនួន។ ការបំពេញទស្សនកិច្ចក្រៅប្រទេសរបស់លោកនាយករដ្ឋមន្ត្រីហ៊ុន សែន ធ្វើឡើងក្នុងពេលដែលប្រទេសកម្ពុជាស្ថិតក្នុងវិបត្តិនយោបាយដោះមិនចេញចាប់តាំងពីការបោះឆ្នោតខែកក្កដាមកម្ល៉េះ។ គណបក្សជំទាស់កំពុងដឹកនាំការតវ៉ាដើម្បីឲ្យមានដំណោះស្រាយភាពជាប់គាំងនេះ។ លោកសម រង្ស៊ី ប្រធានគណបក្សសង្គ្រោះជាតិដែលកំពុងដឹកនាំបាតុកម្មក្រុមកម្មករចាត់ទុកថាដំណើរទស្សនកិច្ចរបស់លោកប្រមុខរដ្ឋាភិបាលគឺជាដំណើរទស្សនកិច្ចប្រឹក្សាយោបល់។ «លោកហ៊ុន សែន ទៅប្រទេសវៀតណាម។គាត់មានការព្រួយបារម្ភ។គាត់ទៅសួរចៅហ្វាយនាយគាត់សួរចៅហ្វាយនាយគាត់ថាធ្វើម៉េចឥឡូវហ្នឹង»។ ក៏ប៉ុន្តែលោកខៀវ កាញ៉ារិទ្ធ រដ្ឋមន្ត្រីក្រសួងព័ត៌មាននិងជាអ្នកនាំពាក្យរដ្ឋាភិបាលបានថ្លែងប្រាប់អ្នកកាសែតមុននឹងឡើងយន្តហោះទៅកាន់ប្រទេសវៀតណាមថាលោកសម រង្ស៊ី ចង់ដុតកំដៅនយោបាយនៅកម្ពុជា៕